Diari Oficial de la Generalitat Valenciana


Sumari del DOGV 4000, del 16-05-2001 (2001/4030)

ACORD de 5 d'abril de 2001, de la Comissió Territorial d'Urbanisme de Castelló, relatiu a la modificació núm.1 de les Normes Subsidiàries de Planejament del municipi de Castellnovo relativa a les vies pecuàries.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4000

Data del DOGV
:   16-05-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/4030


Data del document
:   05-04-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Castellnovo
    * pla d'urbanisme

ACORD de 5 d'abril de 2001, de la Comissió Territorial d'Urbanisme de Castelló, relatiu a la modificació núm.1 de les Normes Subsidiàries de Planejament del municipi de Castellnovo relativa a les vies pecuàries. [2001/4030]
  
Vist l'expedient relatiu a la modificació núm.1 de les Normes Subsidiàries de Planejament del municipi de Castellnovo relativa a les vies pecuàries, i de conformitat amb els següents:
  
Antecedents
  
Primer
  
El ple de l'Ajuntament de Castellnovo, en sessió de 16 d'octubre del 2000, va acordar sotmetre a informació al públic la modificació, cosa que es va portar a terme mitjançant edictes inserits en un dels periòdics de la província, en el Butlletí Oficial de la Província de 31 d'octubre de 2000 i en el Diari Oficial de la Generalitat Valenciana de 6 de novembre de 2000. Transcorregut el període d'informació al públic, durant el qual es va formular una al·legació, el ple va aprovar provisionalment la modificació en sessió de 6 de febrer de 2001.
  
Segon
  
El projecte consta de memòria i plans.
  
Tercer
  
La modificació té per objecte definir de manera precisa el traçat de les vies pecuàries al seu pas pel sòl urbà de les normes subsidiàries de planejament actualment en vigor. D'aqesta manera, es defineix el dit traçat tant el en pla d'ordenació de classificació del sòl (escala 1/10.000) com en el pla d'ordenació de qualificació del sòl urbà (escala 1/1.000).
  
Quart
  
El 6 de març de 2001 s'ha emés un informe per part de la Direcció Territorial de Medi Ambient, en relació amb les vies pecuàries.
  
Fonaments de dret
  
Primer
  
La tramitació de la modificació ha sigut correcta, de conformitat amb el que estableixen els articles 38 i següents de la LRAU.
  
Segon
  
La documentació està completa, a l'efecte del compliment del que estableix l'article 27 de la LRAU.
  
Tercer
  
L'adequada comprensió de la modificació puntual que s'examina exigeix tenir en compte determinats antecedents que és necessari relatar:
  
a. La Comissió Territorial d'Urbanisme de Castelló, en sessió de 29 de desembre de 1989, va aprovar definitivament les Normes Subsidiàries de Planejament del municipi de Castellnovo. No obstant això, contra aquesta aprovació es va interposar un recurs administratiu, la qual cosa va donar lloc al fet que, per resolució del conseller d'Obres Públiques, Urbanisme i Transports de 3 de desembre de 1990, s'estimara en part el recurs ?en el sentit d'aprovar definitivament les normes subsidiàries de planejament, i suspendre l'aprovació en aquelles àrees afectades per les vies pecuàries anteriorment citades (carrerada de Castellnovo i sendera del Camí d'Aragó) fins que es procedisca a una modificació puntual de les normes a fi que s'arrepleguen les vies pecuàries carrerada de Castellnovo i sendera del Camí d'Aragó amb els criteris que establisca la Conselleria d'Agricultura i Pesca de la Generalitat Valenciana?.
  
b. L'any 1993 l'Ajuntament de Castellnovo va tramitar determinada documentació amb l'objecte d'alçar la suspensió que en allò afectat per aquestes vies pecuària establia la citada resolució d'estimació parcial del recurs. Aquesta documentació tramitada per l'Ajuntament va ser examinada per la Comissió Territorial d'Urbanisme de Castelló en sessió de 6 d'abril de 1993, la qual va adoptar el següent acord:
  
«1. Aprovar definitivament les Normes Subsidiàries de Planejament de Castellnovo en aquelles àrees de sòl urbà afectades per les vies pecuàries Carrerada de Castellnovo i Sendera del Camí d'Aragó, i dins de la delimitació assenyalada en el corresponent pla per la Conselleria de Medi Ambient.
  
2. Mantenir la suspensió de l'aprovació definitiva de les citades normes subsidiàries de planejament en les àrees del sòl urbà afectades per les vies pecuàries Carrerada de Castellnovo i Sendera del Camí d'Aragó fora de la delimitació assenyalada en el corresponent pla de la Conselleria de Medi Ambient, mentre es modifique l'ordenació de manera que es respecten les amplàries legals d'aquestes vies pecuàries.»
  
L'objecte del projecte de modificació que ara s'analitza és esmenar definitivament aquesta deficiència, de manera que, amb l'ordenació establida en el projecte, les normes subsidiàries de planejament estiguen íntegrament en vigor en tot el sòl urbà, fins i tot en el travessat per les vies pecuàries citades.
  
Quart
  
Tenint en compte l'objecte de la modificació i els antecedents que han sigut exposats, resulta fonamental per a determinar el contingut de la resolució autonòmica d'aprovació l'informe sol·licitat de la unitat de vies pecuàries de la Conselleria de Medi Ambient.
  
El 6 de març de 2001 s'ha emés un informe sobre vies pecuàries per part de la Conselleria de Medi Ambient. Aquest informe conté la següent conclusió:
  
?Es considera que la documentació que forma part de la modificació puntual de les normes subsidiàries vigents esmena les deficiències tècniques anteriors, i queda definida amb tota claredat la integració urbanística del traçat y característiques de les vies pecuàries classificades en el municipi de Castellnovo, tant en la seua travessia del sòl urbà com en la resta del terme municipal, no contradiu la classificació de vies pecuàries aprovada l'any 1975 i està d'acord amb la legislació sectorial, llei de vies pecuàries estatal 3/95 de 23 de març?.
  
Junt amb aquesta primera conclusió, plenament de conformitat amb el contingut de la modificació, el citat informe efectua la següent consideració sobre la incidència d'aquesta modificació puntual sobre el nou pla general que està redactant l'Ajuntament de Castellnovo:
  
?A més, una vegada aprovada la modificació de les normes subsidiàries en aquesta matèria, servirà aquest document urbanístic com a antecedent en la nova redacció del pla general, perquè d'acord amb l'article 17.f de la LRAU s'integre el domini públic no municipal com és el de les vies pecuàries, i es respecta en la nova ordenació urbanística, amb els següents criteris bàsics
  
1. Reflectir fora el sòl urbà les vies pecuàries d'acord amb la descripció de traçat que es van classificar l'any 1975, i s'incloen en el sistema general de comunicacions (Xarxa Primària de Comunicacions-RV) i amb la qualificació urbanística de sòl no urbanitzable protegit (domini públic de la Generalitat Valenciana) i grafiar-les en els plans d'informació i ordenació amb la protecció de la seua amplària legal, és a dir, 37,5 m en la carrerada de Castellnovo i 20 m en les altres 3 senderes, sense perjuí que quan es delimiten per l'òrgan competent de la Generalitat Valenciana es determine definitivament la seua amplària.
  
2. En la seua travessia del sòl urbà de les vies pecuàries: carrerada de Castellnovo i sendera del Camí d'Aragó, el planejament descriurà tant en la memòria informativa com en la memòria justificativa, el seu traçat amb l'amplària dels carrers per on passen, i se'ls haurà de donar continuïtat fora del nucli urbà, a partir del qual prendran de nou la seua amplària legal, el qual (SNUP) caldrà respectar a l'efecte d'actuacions en els predis confrontants.
  
Les actuacions urbanístiques que en el futur pogueren afectar les vies pecuàries, requeriran prèviament autorització de l'òrgan competent en la seua gestió, que actualment correspon en primera instància a la Conselleria de Medi Ambient, per a la seua tramitació, de conformitat amb la Llei estatal 3/95, de 23 de març, de Vies Pecuàries i aquella normativa autonòmica que en el futur es promulgue?.
  
Queda clar que el tractament donat a les vies pecuàries per la present modificació és correcte, per la qual cosa procedeix aprovar definitivament la modificació.
  
Cinqué
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament l'efecte de resolució executòria.
  
En virtut de tot el que s'ha dit anteriorment, la Comissió Territorial d'Urbanisme de Castelló acorda aprovar definitivament la modificació puntual núm.1 de les Normes Subsidiàries de Planejament del municipi de Castellnovo relativa al traçat de les vies pecuàries.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».
  
Castelló, 5 d'abril de 2001.- El secretari de la Comissió Territorial d'Urbanisme: Fernando Renau Faubell.